En mand er kørt til tjek for røgforgiftning og brandskader efter en brand i et parcelhus på Vinkelvej i Aabybro. Branden opstod klokken 22.10, og ifølge indsatsleder Jørgen W. Pedersen fra Nordjyllands Beredskab lykkedes det beboeren i huset selv at komme ud. - Et rum i huset er meget ødelagt efter branden, og resten af huset er svært røg- og sodskadet. Den mandlige beboer har tilsyneladende hvilet sig, for branden har stået på et stykke tid, inden han kommer ud, siger Jørgen W. Pedersen. Den mandlige beboer var den eneste, der var i huset, da branden opstod. Beredskabet havde kort efter klokken 23 branden under kontrol, og indsatslederen havde ikke på daværende tidspunkt et bud på brandårsagen.

Opsummering:
Hus i Aabybro er voldsomt sod- og røgskadet efter brand.